C 244/2

Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 244/02)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel napjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„PAPRIKA ŽITAVA”/„ŽITAVSKÁ PAPRIKA”

EU-szám: PDO-SK-1024-AM01 – 2018.8.17.

OEM (X) OFJ ( )

1. Kérelmező csoportosulás és jogos érdek

Kérelmező csoportosulás

Jogos érdek

A módosítást kérelmező csoportosulás ugyanaz a csoportosulás, amely a „Paprika Žitava”/„Žitavská paprika” bejegyzése iránti kérelmet benyújtotta.

A csoportosulás neve „CAPSICUM” – Paprikanemesítők, -termesztők és -feldolgozók szövetsége A csoportosulás típusa Természetes vagy jogi személy (a mellékletben alább indokolja) Résztvevők Gyártó(k), termelő(k) Cím: „CAPSICUM” – Paprikanemesítők, -termesztők és -feldolgozók szövetsége 951 31 Močenok No 655 Ország Szlovákia Telefonszám +421 917666306 E-mail-cím(ek) kolesar@maspoma.sk

2. Tagállam vagy harmadik ország

Szlovákia

3. A termékleírás módosítással (módosításokkal) érintett rovata

☒ A termék elnevezése

☒ A termék leírása

☐ Földrajzi terület

☐ A származás igazolása

☒ Az előállítás módja

☒ Kapcsolat

☐ Címkézés

☐ Egyéb [részletezze]

4. A módosítás(ok) típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítások

A termék elnevezése

Módosítás

(A termékleírás és az egységes dokumentum módosítása)

„PAPRIKA ŽITAVA”/„ŽITAVSKÁ PAPRIKA”

Indokolás

Az „Elnevezés” részből törölték az elnevezés nyelvi eredetére vonatkozó szöveget, mivel az 1. szakasznak csak a földrajzi jelzés nevét kell tartalmaznia.

A termék leírása

Módosítás

(A termékleírás és az egységes dokumentum módosítása)

Fizikai és kémiai jellemzők

Eredeti szöveg:

Küllem: minimális mikroszemcse-tartalmú, homogén, finomra őrölt, 0,5 mm nyílásméretű szitán teljesen átszitálható por. Szín: világos, narancssárgás vörös (legalább 3,6 g/kg– 1 színezéktartalom vagy 120-as ASTA-színérték a paprika szárazanyag-tartalmában) Zsírtartalom: 9–11 % Hamu: legfeljebb 7,00 % Sósavban oldhatatlan hamu: legfeljebb 0,70 %

Új szöveg:

Küllem: minimális mikroszemcse-tartalmú, homogén, finomra őrölt, 0,5 mm nyílásméretű szitán 95 %-ban átszitálható por. Szín: világos, narancssárgás vörös (legalább 2,88 g/kg– 1 színezéktartalom vagy 96-os ASTA-színérték a paprika szárazanyag-tartalmában) Zsírtartalom: 8–12 % Hamu: legfeljebb 8,00 % Sósavban oldhatatlan hamu: legfeljebb 1 %

Indokolás

A termékleírás fizikai/kémiai tulajdonságokról szóló szakaszában a következő paraméterekre vonatkozó határértékeket állapítjuk meg:

„Küllem, szín, zsírtartalom, hamu és sósavban oldhatatlan hamu.”

A küllemre vonatkozó paramétert illetően javasoljuk a „minimális mikroszemcse-tartalom” törlését és a 0,5 mm nyílásméretű szitán teljesen átszitálható minimális arány csökkentését.

Ennek célja, hogy kiküszöbölje a paprikamagok változó mennyisége által az őrlés finomságára gyakorolt hatást. Továbbá bizonyos körülmények között a késztermék őrlésének, szitálásának és homogenizálásának pontos technológiai folyamata a laboratóriumi vizsgálatok során nem köteles biztosítani, hogy a termék teljesen átszitálható legyen egy 0,5 mm nyílásméretű szitán (feltételezve, hogy a szitán végzett vizsgálatok során az adatok bizonytalanságát is figyelembe vették).

A küllemre vonatkozó új paraméter:

„Küllem: minimális mikroszemcse-tartalmú, homogén, finomra őrölt, 0,5 mm nyílásméretű szitán 95 %-ban átszitálható por.”

A színre vonatkozó paraméter tekintetében javasoljuk 20 %-os negatív tűréshatár meghatározását a 3,6 g/kg– 1 színezéktartalom vagy 120-as ASTA-színérték eredeti értékre vonatkozóan.

Ez a növény színezékét adó kapszantin természetes csökkenésének tudható be, amely a paprika tárolása során következik be. E tűréshatár megállapításával arra törekszünk, hogy kiküszöböljük a termesztési év kedvezőtlen éghajlati viszonyainak a paprika természetes színezékének eredeti mennyiségére gyakorolt negatív hatását. A színre vonatkozó paramétert is módosítjuk a termesztett paprikafajták változása miatt, amit a 3.3. pontban ismertetünk.

A színre vonatkozó új paraméter:

„Szín: világos, narancssárgás vörös (legalább 2,88 g/kg– 1 színezéktartalom vagy 96-os ASTA-színérték a paprika szárazanyag-tartalmában)”

A zsírtartalomra vonatkozó paraméter tekintetében javasoljuk a zsírtartalom tartományának 9–11 %-ról 8–12 %-ra történő bővítését

a termesztett paprikafajták változása miatt, amelyet a 3.3. pontban ismertettünk.

A zsírtartalomra vonatkozó új paraméter:

„Zsírtartalom: 8–12 %”

A hamura vonatkozó paraméter tekintetében javasoljuk a maximális érték 7 %-ról 8 %-ra emelését

a termesztett paprikafajták változása miatt, amelyet a 3.3. pontban ismertettünk.

A hamura vonatkozó új paraméter:

„Hamu: legfeljebb 8 %”

A hamura vonatkozó paraméter tekintetében javasoljuk a maximális érték 0,70 %-ról 1 %-ra emelését

a termesztett paprikafajták változása miatt, amelyet a 3.3. pontban ismertettünk.

A sósavban oldhatatlan hamura vonatkozó új paraméter:

„Sósavban oldhatatlan hamu: legfeljebb 1 %”

Az előállítás módja

Módosítás

(A termékleírás és az egységes dokumentum módosítása)

3.3. Nyersanyagok (kizárólag feldolgozott termékek esetében)

A nyersanyagokról szóló szakaszban javasoljuk a termesztett paprikafajták törlését, azaz az első bekezdés és a második bekezdés első mondatának törlését:

„A »Paprika Žitava«/»Žitavská paprika« kizárólag a következő paprikafajták keverékéből állítható elő: Dvorská, Kolora, Kora Zel, Žitavská, Karkulka, Hodonínska sladká vzpriamená, Irokez, Rubin, Czárdás, Kármin és Szegedi 80. A »Paprika Žitava«/»Žitavská paprika« előállításához használt valamennyi fajta a meghatározott földrajzi területről származik. A termék előállításához használt keverék tartalmazhatja az összes felsorolt fajtát vagy azok közül csak néhányat. A termelők értékesítési szerződésükben nyilatkoznak arról, hogy csak a szóban forgó paprikafajtákat termesztik, ami az általuk megvásárolt paprikamagok ellenőrzésével igazolható.”

és a szöveget az alábbiak szerint egészítjük ki:

„A termék eredetének szavatolása és a termelés ellenőrzése érdekében a »Paprika Žitava«/»Žitavská paprika« előállításához felhasznált fűszerpaprikát a 4. pontban meghatározott földrajzi területen kell termeszteni, betakarítani és feldolgozni. A paprikatermesztők választhatnak az előnyben részesített fajták közül a Duna menti alföldön termesztett, bejegyzett fajták jegyzékéből.”

Indokolás

A módosítás célja annak biztosítása, hogy a paprikatermesztők a Duna menti alföldön termesztett, bejegyzett fajták jegyzékéből kiválaszthassák az előnyben részesített fajtákat.

A „Paprika Žitava”/„Žitavská paprika” előállításához a meghatározott földrajzi területen termesztett fajták keverékét használják, amely megőrzi a termék termékleírásban meghatározott jellemzőit.

A korábbi megfogalmazás a következő volt:

„A »Paprika Žitava«/»Žitavská paprika« kizárólag a következő paprikafajták keverékéből állítható elő: Dvorská, Kolora, Kora Zel, Žitavská, Karkulka, Hodonínska sladká vzpriamená, Irokez, Rubin, Czárdás, Kármin és Szegedi 80. A határozott földrajzi területről származik. A termék előállításához használt keverék tartalmazhatja az összes felsorolt fajtát vagy azok közül csak néhányat. A termelők értékesítési szerződésükben nyilatkoznak arról, hogy csak a szóban forgó paprikafajtákat termesztik, ami az általuk megvásárolt paprikamagok ellenőrzésével igazolható. A kézzel betakarított fűszerpaprika megfelelő minőségét szemrevételezéssel ellenőrzik, hogy ne veszélyeztessék a termés minőségét. Csak a teljesen érett, magas színezéktartalmú terméseket szüretelik le. Az érett termések betakarítása szeptembertől egészen október végéig tart. A betakarítás során ügyelni kell arra, hogy ne érje mechanikai sérülés a terméseket. A paprikatermelők az előállítási folyamat előtt, közben és után rendszeresen ellenőrzik és feljegyzik a nyersanyag minőségét.”

Új szöveg:

„A termék eredetének szavatolása és a termelés ellenőrzése érdekében a »Paprika Žitava«/»Žitavská paprika« előállításához felhasznált fűszerpaprikát a 4. pontban meghatározott földrajzi területen kell termeszteni, betakarítani és feldolgozni. A paprikatermesztők választhatnak az előnyben részesített fajták közül a Duna menti alföldön termesztett, bejegyzett fajták jegyzékéből. A kézzel betakarított fűszerpaprika megfelelő minőségét szemrevételezéssel ellenőrzik, hogy ne veszélyeztessék a termés minőségét. Csak a teljesen érett, magas színezéktartalmú terméseket szüretelik le. Az érett termések betakarítása szeptembertől egészen október végéig tart. A betakarítás során ügyelni kell arra, hogy ne érje mechanikai sérülés a terméseket. A paprikatermelők az előállítási folyamat előtt, közben és után rendszeresen ellenőrzik és feljegyzik a nyersanyag minőségét.”

Kapcsolat

Módosítás

(A termékleírás és az egységes dokumentum módosítása)

5.2. A termék sajátosságai

Eredeti szöveg:

„A »Paprika Žitava«/»Žitavská paprika« jellegzetes zamatát és narancssárgás vörös színét az előállításhoz felhasznált, válogatással és nemesítéssel termesztett paprikafajtákra jellemző viszonylag alacsony zsírtartalomnak és magas cukortartalomnak köszönheti. A paprikát hagyományos módon, ún. „pirosítókövek” között kell megőrölni, és érzékszervi tulajdonságainak megőrzése érdekében megfelelő módon kell szállítani és tárolni. A »Paprika Žitava«/»Žitavská paprika« jellegzetes narancssárgás vörös színét a nyersanyag (paprika) különleges tulajdonságai és a termék minőségét megőrző, hagyományos őrlési módszer adja.”

Új szöveg:

„A »Paprika Žitava«/»Žitavská paprika« jellegzetes zamatát és narancssárgás vörös színét a meghatározott földrajzi területen termesztett paprikafajtákra jellemző viszonylag alacsony zsírtartalomnak és magas cukortartalomnak köszönheti. A paprikát hagyományos módon, ún. „pirosítókövek” között kell megőrölni, és érzékszervi tulajdonságainak megőrzése érdekében megfelelő módon kell szállítani és tárolni. A »Paprika Žitava«/»Žitavská paprika« jellegzetes narancssárgás vörös színét a nyersanyag (paprika) különleges tulajdonságai és a termék minőségét megőrző, hagyományos őrlési módszer adja.”

Indokolás

A 3.3. szakasz módosítását követően az 5.2. szakasz első bekezdésének első mondatát módosítjuk azáltal, hogy a „válogatással és nemesítéssel termesztett paprikafajtákra” szövegrész helyébe az alábbi szövegrész lép: „a meghatározott földrajzi területen termesztett paprikafajtákra”.

EGYSÉGES DOKUMENTUM

„PAPRIKA ŽITAVA”/„ŽITAVSKÁ PAPRIKA”

„EU-szám: PDO-SK-1024-AM01 – 2018.8.17.

OEM (X) OFJ ( )

1. Elnevezés

„Paprika Žitava”/„Žitavská paprika”

2. Tagállam vagy harmadik ország

Szlovákia

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A „Paprika Žitava”/„Žitavská paprika” csemegefűszerpaprika-őrleményt a Duna menti alföldön termesztett, Capsicum nemzetségbe tartozó fűszerpaprikák szárított terméséből állítják elő; az egészben, érett állapotban leszüretelt terméseket különleges eljárással kezelik és érlelik tovább.

A „Paprika Žitava”/„Žitavská paprika” jellegzetes, intenzív színét az őrlési folyamat végső szakaszában nyeri el az ún. „pirosítókövek” között; a fűszerpaprika sajtolása során a hőmérséklet megemelkedik, és a magokban található olaj kipréselődik, amely jellegzetes narancssárgás vörös színt kölcsönöz az őrleménynek.

Érzékszervi tulajdonságok

Aroma: kellemes, friss, a paprika ízjegyeivel jellemzett zöldségaroma.

Íz: határozottan édes, nem kesernyés, friss paprikára/csemegepaprikára emlékeztető íz.

Fizikai és kémiai jellemzők

Küllem: minimális mikroszemcse-tartalmú, homogén, finomra őrölt, 0,5 mm nyílásméretű szitán 95 %-ban átszitálható por.

Szín: világos, narancssárgás vörös (legalább 2,88 g/kg– 1 színezéktartalom vagy 96-as ASTA-színérték a paprika szárazanyag-tartalmában).

Szárazanyag: legalább 90 %

Zsírtartalom: 8–12 %

Hamu: legfeljebb 8,00 %

Sósavban oldhatatlan hamu: legfeljebb 1 %

A szárazanyag kapszaicintartalma tömegszázalékban kifejezve: 0,01–0,029 %

A fűszerpaprika semmilyen adalékanyagot nem tartalmazhat. Nedvességtartalmát a paprikasejtek közötti állományban természetesen előforduló nedvesség adja.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A termék eredetének szavatolása és a termelés ellenőrzése érdekében a „Paprika Žitava”/„Žitavská paprika” előállításához felhasznált fűszerpaprikát a 4. pontban meghatározott földrajzi területen kell termeszteni, betakarítani és feldolgozni. A paprikatermesztők választhatnak az előnyben részesített fajták közül a Duna menti alföldön termesztett, bejegyzett fajták jegyzékéből.

A kézzel betakarított fűszerpaprika megfelelő minőségét szemrevételezéssel ellenőrzik, hogy ne veszélyeztessék a termés minőségét. Csak a teljesen érett, magas színezéktartalmú terméseket szüretelik le. Az érett termések betakarítása szeptembertől egészen október végéig tart. A betakarítás során ügyelni kell arra, hogy ne érje mechanikai sérülés a terméseket. A paprikatermelők az előállítási folyamat előtt, közben és után rendszeresen ellenőrzik és feljegyzik a nyersanyag minőségét.

3.4. Az előállítás azon műveletei, amelyeket a meghatározott földrajzi területen kell elvégezni

A termék eredetének szavatolása és a termelés ellenőrzése érdekében a „Paprika Žitava”/„Žitavská paprika” előállításához felhasznált fűszerpaprikát a 4. pontban meghatározott földrajzi területen kell termeszteni, betakarítani és feldolgozni.

A teljes előállítási folyamatra kizárólag a meghatározott földrajzi területen kerül sor; a folyamat a következő szakaszokból áll:

Termesztés

Betakarítás, valamint az azt követő kezelés és érlelés

Szárítás

Őrlés

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék eredetének szavatolása és a termelés ellenőrzése, valamint annak érdekében, hogy az ömlesztve szállított fűszerpaprikát ne érje a minőségét és a sajátos jellemzőit hátrányosan befolyásoló nedvesség, a „Paprika Žitava”/„Žitavská paprika” fűszerpaprikát a 4. pontban meghatározott földrajzi területen kell feldolgozni és csomagolni.

Annak érdekében, hogy a „Paprika Žitava”/„Žitavská paprika” megőrizze minőségét és sajátos jellemzőit az eltarthatósága során, olyan papír-, polietilén, poliészter és alumíniumcsomagolásban kerül forgalomba, amelynek oxigénáteresztő képessége legfeljebb 10 cm3/m2 × d × 0,1 MPa, vízáteresztő képessége legfeljebb 10 g/m2 × d.

3.6. A bejegyzett elnevezést viselő termék címkézésére vonatkozó egyedi szabályok

Azok a termelők, akik a terméket a termékleírásnak megfelelően állítják elő, jogosultak a „Paprika Žitava”/„Žitavská paprika” terméknév címkézés, reklámozás és forgalomba hozatal során történő használatára. A termék címkéjén a társított uniós logóval együtt fel kell tüntetni a „chránené označenie pôvodu” (oltalom alatt álló eredetmegjelölés) megjelölést vagy a „CHOP” (OEM) betűszót.

4. A földrajzi terület tömör meghatározása

A „Paprika Žitava”/„Žitavská paprika” termesztésének és feldolgozásának földrajzi területe a Duna menti alföld területén fekvő Váh (Vág), Hron (Garam) és Nitra (Nyitra) folyó torkolatánál, valamint a Kis-Duna és a Žitava (Zsitva) völgyében található. A területet keletről és északról a Duna menti dombság, nyugatról a Kis-Kárpátok, délről a Duna határolja. A terület tulajdonképpen a Duna menti alföldet foglalja magában.

5. Kapcsolat a földrajzi területtel

5.1. A földrajzi terület sajátosságai

A Duna menti alföld a legészakabbra fekvő terület, amelyen a melegkedvelő termények, például a csemegepaprika- és a fűszerpaprika-fajták gazdaságosan termeszthetők. Ezen a területen a hőmérséklet az év 70 napjában ér el 25 °C-ot. A művelés alatt álló területek tengerszint felett 150–250 méterre találhatók; az átlaghőmérséklet a május és szeptember közötti időszakban 17,4 °C. A csapadék éves mennyisége 500–600 mm. A terület éghajlatát meleg, száraz nyarak jellemzik. Az altalaj neogén agyagból, kavicsból és homokból áll. A talaj termékenysége optimális.

Termesztési mód: A termelők a fűszerpaprika-fajták termesztésének kezdete óta eltelt idő alatt megszerzett szakértelmükre és tapasztalataikra építve tájfajtákat nemesítettek ki. A fűszerpaprika melegkedvelő növény, ezért hosszú vegetációs időszakot igényel, és elpusztul, ha a hőmérséklet -2 °C alá csökken. Szlovákiában a paprikanövény magját közvetlenül a földbe vetik el, illetve a magból üveg- vagy melegházakban nevelt palántákat május közepe körül egymástól 30 cm távolságra, 60 cm-es sorközzel ültetik el. Száraz években, ha a talaj nedvességtartalma 55 % alá csökken, öntözést alkalmaznak.

Betakarítás utáni kezelés és érlelés: A fűszerpaprikát hálós (raschel) zsákokba vagy perforált falú ládákba rakják, amelyeket egymásra helyeznek és olyan módon rendeznek el, hogy a termések megfelelően szellőzzenek és ne sérüljenek.

A betakarítás utáni érlelés rendkívüli jelentőségű, mivel a betakarítás után 2–5 héttel lezajló enzimatikus folyamatok révén a paprikák színe intenzívebbé válik, és elnyerik jellegzetes zamatukat és aromájukat.

Szárítás: A paprikát forgódobban átmossák és szállítószalagon átválogatják, hogy kizárólag ép termések kerüljenek a következő feldolgozási szakaszba. A paprikát hosszában félbevágják. A szárítási folyamat során forró levegőt használnak, amelynek hőmérsékletét a termék száradásához igazodva folyamatosan csökkentik. A megfelelő vágás, szárítás és tárolás csökkenti a penészedés kockázatát.

Őrlés: A szárított fűszerpaprikát két szakaszban, hagyományos módszerrel, malomkövekkel őrlik finom szemcséjű őrleménnyé. Az első szakaszban megőrölt paprikát átszitálják. A finomra őrölt paprika szállítócsigába hullik, ahonnan a homogenizátorba kerül. A nem elég finom szemcséjű paprika visszakerül a szállítószalagra. A paprika ezt követően a homogenizátorból az ún. „pirosítókövek” közé kerül, amelyek az optimális szín elérése érdekében kisajtolják a színezéket tartalmazó olajokat az őrleményből. Az ízbeli sajátosságok, valamint a B- és C-vitamin-tartalom megőrzése érdekében a kövek a túlhevítés elkerülése érdekében lassan forognak. A teljes folyamat végén, a homogenitás biztosítása érdekében a paprikaőrleményt 0,5 mm-nél kisebb nyílásméretű szitán átszitálják.

5.2. A termék sajátosságai

A „Paprika Žitava”/„Žitavská paprika” jellegzetes zamatát és narancssárgás vörös színét a meghatározott földrajzi területen termesztett paprikafajtákra jellemző viszonylag alacsony zsírtartalomnak és magas cukortartalomnak köszönheti. A paprikát hagyományos módon, ún. „pirosítókövek” között kell megőrölni, és érzékszervi tulajdonságainak megőrzése érdekében megfelelő módon kell szállítani és tárolni.

A „Paprika Žitava”/„Žitavská paprika” jellegzetes narancssárgás vörös színét a nyersanyag (paprika) különleges tulajdonságai és a termék minőségét megőrző, hagyományos őrlési módszer adja.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A termék sajátosságait a földrajzi terület sajátosságai, vagyis a talaj, az éghajlati jellemzők és az emberi tényező határozzák meg. A „Paprika Žitava”/„Žitavská paprika” a régió természeti adottságainak – lévén a legészakabbra fekvő, paprikatermesztésre alkalmas terület –, a különös gonddal válogatott és nemesített hagyományos fajtáknak és a hagyományos termesztési és feldolgozási módszereknek köszönheti sajátos jellegét. A magasság, a bőséges vízmennyiség, a vízáteresztő talaj és a napsütéses nyári napok viszonylag alacsony száma azt eredményezi, hogy a paprika magas cukortartalma jobban érvényesül a termés ízében, mivel nem alakul át olyan mennyiségben színezékké, mint ahogyan az a melegebb területeken termesztett növényekben jellemző. Ez adja a „Paprika Žitava”/„Žitavská paprika” egyedülállóan édes aromáját és zamatát. Az említett tényezők együttesen teszik lehetővé a „Paprika Žitava”/„Žitavská paprika” jellegzetes színét, aromáját és zamatát adó tájfajták termesztését.

A termések betakarítás utáni kezelése, szárítása és őrlése is tükrözi a nemzedékeken keresztül felhalmozott szakértelmet és készségeket. A betakarítás utáni kezelési módszereket a termőterületre jellemző éghajlati viszonyok formálták. E módszerek egyik legfontosabb eleme a betakarítás utáni érlelés, amely hatással van a paprika minőségére, és növeli a termések színezéktartalmát. A szárítás során 90 %-os szárazanyag-tartalmat kell elérni ahhoz, hogy a paprika őrlésre alkalmassá váljon.

A „Paprika Žitava”/„Žitavská paprika” fűszerpaprikához felhasznált paprikát először a 18. században termesztették és dolgozták fel a meghatározott földrajzi területen. A nagyüzemi termesztés megindulásával a termelők Spanyolországból és Magyarországról importáltak paprikafajtákat. A spanyol fajták nem váltak be, a magyar fajták használatával és a magyar, különösen a Szeged és Kalocsa környéki termelők szakértelmére építve azonban a szlovák termelők a táj talajának és éghajlati viszonyainak megfelelő helyi fajtákat nemesítettek. Az új változatok a legjobb termelők által kínált fajták nemesítéséből jöttek létre. Ezek először a település vagy a termelő után kapták nevüket, így keletkeztek például a Močenská hrubostenná, Branovská Fekete és Branovská Ďurica elnevezések. Később a kedvező termést biztosító területeken található folyók után nevezték el a fajtákat, így keletkeztek például a Považská hrubostenná sladká, Nitrianska tenkostenná sladká, Dunajská hrubostenná sladká, Žitavská hrubostenná sladká és Hodonínska sladká vzpriamená nevek.

Az első ipari méretben működő malom a Šmigura család tulajdonában állt, és 1928-ban kezdte meg működését. 1934-ben nagy teljesítményű malom épült Diakovcéban (Deáki), amelyet Holub úr, az esztergomi érsekség kincstárnoka építtetett. Hurbanovo (Ógyalla), Nové Zámky (Érsekújvár) és Dvory nad Žitavou (Udvard) településeken további malmok épültek.

Az 1950-es években megkezdődött a térség adottságainak megfelelő fajták kiválasztását célzó intenzívebb növénynemesítési tevékenység. Megindult a régióra jellemző genetikai állományú fajták, például a Karkulka és az Agronomka termesztése. A bevált tájfajták felhasználását előtérbe helyező nemesítésnek köszönhetően számos olyan fűszerpaprika-fajtát tenyésztettek ki, amelyeket a mai napig is termesztenek. Ezek közül a fő fajták a Dvorská, a Kolora, a Kora Zel, a Žitavská, a Karkulka, a Hodonínska sladká vzpriamená, az Irokez, a Rubin, a Czárdás, a Kármin és a Szegedi 80.

Habár a paprikatermesztésre hatást gyakoroltak a társadalmi változások, amelyek eredményeképpen a termelést különböző üzemekben és különböző vállalatok folytatták, a termék sajátosságai és hagyományos előállítási módszere mindmáig fennmaradt.

Más tájfajfajták nagymértékű beáramlása ellenére a „Paprika Žitava”/„Žitavská paprika” előállításához felhasznált fűszerpaprika-fajtákat továbbra is termesztik a Duna menti alföldön, amelyek amellett, hogy jelentős bevételi forrást és munkalehetőséget jelentenek a régió, különösen a kistermelők számára, kultúrájuk és hagyományaik jelképei is.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.upv.sk/swift_data/source/pdf/specifikacie_op_oz/SPECIFIKACIA_Paprika_Zitava.pdf

(1) HL L 343., 2012.12.14., 1. o.